
NR. 88415/20.07.2026 
RAPORT DE SPECIALITATE
privind aprobarea închirierii prin licitație publică a unor imobile (teren și construcții), fosta Școală Generală din Oarda de Jos, situate în Alba Iulia, str.Biruinței, nr.5

Prin proiectul de hotărâre supus spre dezbatere Consiliului Local al municipiului Alba Iulia, se propune închirierea prin licitație publică, pentru o perioadă de 5 ani, cu posibilitate de prelungire, a următoarelor imobile (teren și construcții), fosta Școală Generală din Oarda de Jos, proprietate publică a municipiului Alba Iulia, situate în Alba Iulia, pe str.Biruinței, nr.5, în scopul desfășurării de activități educative și de învățământ:

a.teren înscris în CF nr.73675 Alba Iulia, cu nr.cadastral 73675, în suprafață de 2.974 mp, cu categoria de folosință curți construcții, având cod de clasificare 9 și valoarea de inventar de 337.559,50 lei;

b.construcție – Școala Generală Oarda de Jos, înscrisă în CF nr.73675 Alba Iulia, cu nr.cadastral 73675-C1, cu suprafața construită desfășurată de 522,8 mp și suprafața utilă de 421,8 mp, având cod de clasificare 1.6.2. și valoarea de inventar de 304.957 lei;

c.construcție – Școala Generală Oarda de Jos, înscrisă în CF nr.73675 Alba Iulia, cu nr.cadastral 73675-C2, cu suprafața construită desfășurată de 101,1 mp și suprafața utilă de 70,2 mp, având cod de clasificare 1.6.2. și valoarea de inventar de 56.979 lei;

d.construcție – grup sanitar, înscrisă în CF nr.73675 Alba Iulia, cu nr.cadastral 73675-C3, cu suprafața construită desfășurată de 37,39 mp și suprafața utilă de 29,1, având cod de clasificare 1.6.2. și valoarea de inventar de 21.177 lei;

e.construcție – anexa, înscrisă în CF nr.73675 Alba Iulia, cu nr.cadastral 73675-C4, cu suprafața construită desfășurată de 44,11 mp și suprafața utilă de 34,9 mp, având cod de clasificare 1.6.2. și valoarea de inventar de 12.429 lei.

Referitor la acest proiect de hotărâre, vă facem cunoscute următoarele:


Prin cererea înregistrată la Primăria municipiului Alba Iulia sub nr.102.127/2025, Asociația REAL ALMA Filiala Alba Iulia a solicitat închirierea sau concesionarea fostei școli din Oarda de Jos în scopul deschiderii și funcționării  unei Școli Creștine ALMA.


Ca urmare a înregistrării cererii Asociației, având în vedere faptul că terenul și clădirile ce fac obiectul prezentului proiect de hotărâre nu mai sunt folosite de o lungă perioadă de timp existând pericolul degradării construcțiilor, precum și faptul că prin închiriere aceste bunuri se reintroduc în circuitul activităților educaționale și de învățământ, în acest fel imobilele recăpătându-și destinația pentru care au fost construite, Serviciul Contracte, Patrimoniu a demarat procedurile preliminare necesare redactării și supunerii spre dezbaterea Consiliului Local al municipiului Alba Iulia a unui proiect de hotărâre, fiind necesare – potrivit legislației în vigoare – următoarele măsuri:


-efectuarea de măsurători exacte ale terenului și construcțiilor


-actualizarea datelor de carte funciară în conformitate cu noile măsurători


-luarea de măsuri pentru actualizarea valorilor de inventar ale imobilelor


-efectuarea unui raport de evaluare pentru stabilirea prețului de pornire al licitației publice


După efectuarea tuturor acestor proceduri preliminare, Serviciul Contracte, Patrimoniu a trecut la redactarea prezentului proiect de hotărâre, proiect pe care vi-l supunem spre dezbatere și aprobare.


Precizăm faptul că prețul de pornire al licitației publice, în cuantum de 1,4 euro/mp/lună (778,4 euro/lună), este cel propus prin raportul de evaluare întocmit de către dna.Roșu Adriana Eusența – Evaluator autorizat ANEVAR.

La elaborarea proiectului de hotărâre s-au mai avut în vedere dispozițiile art.1.777 – art.1823 din Legea nr.287/2009 privind Codul civil, republicată, cu modificările și completările ulterioare și prevederile art.129 alin.(2) lit."c", coroborat cu art.129 alin.(6) lit.”a”, ale art.139 alin.(3) lit.”g”, ale art.196 alin.(1) lit.”a” și ale art.332-art.347 din OUG nr.57/2019 privind Codul administrativ, cu modificările și completările ulterioare.

SERVICIUL CONTRACTE, PATRIMONIU
Primăria Municipiului Alba Iulia, Str. Calea Moților Nr. 5 A, Alba Iulia, Județul Alba, 510134

Datele cu caracter personal prelucrate cu respectarea principiilor din  Regulamentului (UE) 2016/679

